《江干间步》
清代·黄承吉

岩耕暌宿好，复此孤帆征。停枻傍洲沚，缘幽时一行。

初疑草树隔，渐觉蹊阡迎。孤烟远村出，暧暧村光明。

荷香夕池敛，粳熟秋塍平。江山有余色，鸡犬无烦声。

穷历信忘疲，即境感所营。田父讶客来，曳杖返柴荆。

孙登故缄默，悠悠谢浮名。

作者简介：（1771—1842）清江苏江都人，字谦牧，号春谷。嘉庆十年进士。官岑溪知县。治经学宗汉儒，兼通历算，能辨中西异同。工诗古文。论史每独具只眼，尝以司马迁为孟子后尊圣明道之第一人，而为班固所诬。有《梦陔堂集》。